

**LIETUVOS RESPUBLIKOS SEIMAS**

**NUTARIMAS**

**DĖL 2017 METŲ PASKELBIMO PILIAKALNIŲ METAIS**

2015 m. birželio 23 d. Nr. XII-1845

Vilnius

Lietuvos Respublikos Seimas,

*pagerbdamas* baltų – lietuvių, latvių ir prūsų – genčių atminimą;

*atmindamas,* kad piliakalniai yra baltų kultūros ir ankstyvosios Lietuvos valstybės simbolis, Lietuvos Didžiosios Kunigaikštystės valstybingumo liudijimas ir tautinio atgimimo sąjūdžio įkvėpimo šaltinis;

*siekdamas* Lietuvos valstybės atkūrimo šimtmečio išvakarėse sutelkti tautą ir įkvėpti jai pasididžiavimo;

*atsižvelgdamas* į tai, kad piliakalniai, prie jų esančios gyvenvietės, šventvietės, kapinynai, pilkapiai, senieji keliai yra lietuvių tautos tapatumą stiprinančios vertybės, ir į tai, kad daugelio jų reikšmė iki šiol neįsisąmoninta, o apsauga nepakankama, n u t a r i a:

**1 straipsnis.**

Paskelbti 2017 metus Piliakalnių metais.

**2 straipsnis.**

Pasiūlyti Lietuvos Respublikos Vyriausybei:

1) sudaryti Piliakalniųmetų komisiją, kuri iki 2016 m. birželio 1 d. parengtų Piliakalnių metų programą ir pradėtų parengiamuosius darbus jai įgyvendinti;

2) kartu su savivaldybėmis 2017 metais numatyti lėšų Piliakalnių metų komisijos sudarytai ir patvirtintai programai įgyvendinti.

Seimo Pirmininkė Loreta Graužinienė